
Kapittel 1

De nybakte kanelbollene fikk akkurat plass mellom sjokoladekaken og eplepaien. Vera stilte seg foran kafédisken og beundret verket sitt bak det gjennomsiktige glasset. Ni måneders venting var endelig over.

«Da så, Tiger», sa hun og smilte til den rødspraglete katten som så på henne fra dørstokken inn til kaféens selskapslokale. «Er du klar?»

Hun gikk fram til ytterdøren på låven og trakk pusten av forventning før hun skjøv den opp på vidt gap.

«Sånn!» ropte hun og spredte ut armene klar til å ønske velkommen. «Da har Søstrenes sommerkafé endelig åpnet!» Hun smilte bredt, men stillheten hun fikk til svar, sto i skarp kontrast til den stormende applausen hun hadde forventet.

Hun satte hendene i sidene og så utover den tomme gårdsplassen. «Men hvorfor har det ikke kommet noen?»

Borte fra trappen til gjestehuset tittet Esther opp fra romanen hun holdt på å lese.

«Kjære Vera, du åpnet jo akkurat. Du tror vel ikke at alle andre har gått og ventet hele vinteren på at vi skal åpne, bare fordi du og jeg har telt dagene?»

Det var akkurat det Vera hadde trodd, selv om hun aldri hadde tenkt å innrømme det.

«Og forresten», fortsatte Esther og strøk med hånden over det gule kjolestoffet. «Det er ingen som vet at vi åpner i dag. Du har ikke satt opp noe skilt nede ved veien, og på den stakkars papirlappen du hengte opp i matbutikken, står det at vi åpner dørene først i morgen.»

Vera knep sammen leppene. Det var ingen vits i å si imot Esther når hun var i det humøret. Søsteren pekte på rullatoren som hadde rullet bort mot eiketreet.

«Kan du være så snill å plassere den litt nærmere?»

«Må jeg?» murret Vera, men gikk bort til monsteret. De hadde skaffet den i vinter, da Esthers rygg hadde gjort det vanskelig for henne å gå lengre strekninger på det glatte underlaget. Vera hadde vært imot det, men hadde måttet bite i det sure eplet og innse at søsteren trengte å kunne ta seg fram uten assistanse fra storesøsteren. Det handlet visstnok om selvstendighet.

Vera tok tak i håndtaket og skjøv rullatoren mot Esther. Bare det å legge hånden på den gjorde at hun følte seg minst ti år eldre enn sine 75 år.

«Trenger du virkelig denne nå? Skal du noe sted?»

Det rykket i munnviken til Esther. «Vera», sukket hun. «Jeg har jo sagt at jeg har en avtale, du lovet å kjøre meg.»

Vera bet tennene sammen. Det hadde hun helt glemt.

«Jeg mente det ikke sånn. Isen – den er borte nå. Du burde greie å gå uten denne.»

«Jeg liker den. Den gjør meg selvstendig», svarte Esther og bladde i boken for å markere at samtalen var over.

Vera sukket. «Er det virkelig nødvendig å dra i dag?» Hun pekte på boken i fanget til Esther. «Du ser ut til å være oppslukt av boken, og vi bestemte jo oss for å åpne kaféen nå.»

Esther så opp fra boken igjen. De blå øynene hennes skimret i lyset fra solen.

«Du bestemte. Vi skulle egentlig ha åpnet først i morgen.»

«Å, du som pleier å mase om å gripe dagen. Det er det jeg gjør nå. Du får forandre på den avtalen din.»

«Det går ikke!» Esther la boken på rullatoren, tok tak i håndtakene og dro seg opp i stående stilling. «Jeg må virkelig dra i dag. Vær så snill, Vera? Ellers må jeg spørre om noen andre kan kjøre meg.»

«Det blir ikke aktuelt! Jeg kjører deg så lenge vi ikke har noen gjester»

Esthers mobiltelefon plinget.

Vera stirret på Esther, og Esther tittet på et punkt skrått til venstre for Vera. «Skal du ikke se hvem det er fra?»

Esther så ut til å nøle, men tok fram telefonen fra lommen, tittet raskt på skjermen og la den like fort tilbake.

«Hvem var det?» Vera hatet at hun måtte spørre, men i det siste føltes det som om søsteren skjulte ting for henne.

«Anamika», svarte Esther og så ned i bakken.

«Jaha? Hva ville hun da?»

Vera hadde engasjert Anamika som livscoach forrige sommer, og i løpet av ukene de hadde tilbrakt sammen, hadde de alle tre utviklet et nært vennskap.

«Det vanlige», svarte Esther unnvikende og snudde rullatoren i retning huset. «Jeg går inn og gjør meg klar.»

«Gjør det du. Jeg blir sittende og vente på bedre tider», sa Vera, gikk inn på kaféen og satte seg på krakken der Esther pleide å sitte.

Esther ristet på hodet og tuslet bortover med et hardt grep om håndtaket til rullatoren.

Tiger smatt inn gjennom døren og mjauet.

«Vår første gjest», sa Vera og klødde katten mellom ørene. «Men vi selger ikke kattemat, det vet du.» Tiger la hodet på skakke, som om han forsto hva hun sa, og forsvant ganske fort da hun ikke ga ham noe mat.

«Nei vel», sa hun for seg selv da flere minutter gikk uten at noen kom. «De finner kanskje ikke fram. Jeg burde virkelig ordne med et skilt nede ved veien.»

Akkurat da kom en ung kvinne inn gjennom døren.

«Velkommen til Søstrenes sommerkafé!» utbrøt Vera og reiste seg så brått at hun snublet og måtte ta tak i benkeplaten for å holde balansen. «Oj, sånn kan det gå. Hva skal det være? Vi har nybakte boller og to sorter fruktpai for anledningen. Og sjokoladekake, selvfølgelig.»

Kvinnen holdt hendene på magen som bulte under kjolen og så seg omkring. «Jeg skulle egentlig bare spørre om du vet veien til herregården. Veibeskrivelsen jeg fikk av samboeren min er helt ubrukelig, jeg har kjørt feil tre ganger allerede, så du er min siste sjanse.»

«Herregård?» Vera rynket på nesen. Det lå en herregård bortenfor skogen, men den hadde ikke vært i bruk på lenge. «Er du sikker på at det er her?»

«Ja, jo, det er jeg», sa kvinnen, men hun så virkelig ikke sikker ut.

«Det ligger en herregård bortenfor skogen, det tar vel et minutt å kjøre dit med bil. Men den har stått forlatt lenge.»

«Det må være den. Hvordan kommer jeg meg dit?»

«Du fortsetter å kjøre samme vei som du kom, men fem hundre meter til i den retningen.» Vera pekte. «Så er det første avkjørsel til høyre. Du ser herregården når du har svingt av. Kan jeg friste med et stykke pai før du drar?» Vera tok opp en tom tallerken og ventet på å servere kvinnen.

«Nei, det går bra, takk, jeg må komme meg av gårde, jeg er allerede altfor sen. Tusen takk for hjelpen.» Så stanset hun. «Er det et fint sted?»

Vera trakk på skuldrene. «Jeg antar det?»

Kvinnen så lettet ut, og Vera så etter henne da hun gikk derfra. Dette var merkelig.

Fottrinn hørtes på gårdsplassen. Vera strakte på ryggen, men sank sammen da hun fikk se søsterens velkjente stråhatt.

«Sitter du her?» spurte Esther.

«Hva skal jeg ellers gjøre, da? Dele ut bollene gratis?»

«Nei, selvsagt ikke.» Hun la hodet på skakke. «Du kunne ha kjørt meg nå. Før alle gjestene kommer.»

Vera fnøs. «Det var faktisk en kvinne her for litt siden. Men hun skulle til herregården.»

«Herregården? Javel, lurer på hva hun skal der å gjøre.» Esther vred på seg. «Kan vi dra? Jeg skal være der om en halvtime.»

«Jada, la meg bare stenge her først.»

I samme øyeblikk hørtes stemmer og Vera lyttet som en hund på oppdagelsesferd..

«Vera?» sa Esther og så fra døren til søsteren.

«Gjester, Esther! Sett deg der så lenge, så kommer jeg straks.» Hun pekte på krakken samtidig som to kvinner kom inn.

«Velkommen til Søstrenes sommerkafé!» sa Vera og ga dem et stort smil. «Skal det være et stykke eplepai?»

«Det høres godt ut, jeg tar det. Du også?» sa den litt høyere av de to kvinnene, og den lavere nikket.

Vera skar ut to solide stykker og helte på et pent lag med vaniljesaus og toppet det hele med to bringebær. Enda et selskap kom inn og Vera fikk det travelt. Ti minutter senere snudde hun seg mot krakken der søsteren hadde sittet, men plassen var tom. Vera lette omkring.

«Esther?»

Enda en kvinne kom inn og gransket paiene bak glassdisken.

«Velkommen», sa Vera og lente seg mot venstre for å se om søsteren var på gårdsplassen.

«Å, dere har åpent, så bra! To kaffe, takk», sa kvinnen, og Vera slo inn summen og pekte mot trakteren.

«Unnskyld», sa hun til gjesten. «Du så ikke en eldre dame der ute?»

«Nei? Det er bare mannen min der ute.» Hun lente seg fram og hvisket: «Han kan lett forveksles med en kvinne, men tro meg, det er han ikke.»

Vera ga henne et irritert blikk. «Jeg ser vel forskjell på mannen din og min egen søster.»

Kvinnen svarte ikke, tok bare imot koppene og skyndte seg bort mot kaffetrakteren.

Hjertet til Vera slo hardt. Hun kunne ikke stenge så lenge hun hadde gjester, men samtidig ville hjertet fortsette å slå som en sint hammer mot brystbenet til hun visste hvor Esther var.

«Unnskyld meg, jeg er straks tilbake», sa Vera og forlot plassen sin bak disken.

Hun skyndte seg ut og håpet å se Esther sitte på benken ved skogen, under eika som ga skygge selv på de varmeste sommerdagene. Men også der var det tomt.

«Esther!» ropte hun. Hvor kunne hun ha tatt veien? En 73-åring med rullator kunne ikke bare forsvinne.

Hun fikk øye på mannen som kunden hadde sagt kunne forveksles med en kvinne.

«Unnskyld, har du sett en eldre dame med rullator?»

Til hennes lettelse nikket mannen.

«Hun gikk den veien.» Han pekte mot huset og hjertebankingen ble noe lettere. Antakeligvis hadde Esther gått dit for å hvile. Bare hun ikke hadde falt og lå og hadde vondt!

Vera satte opp farten. Hun svingte opp mot huset da en person nede ved veien fanget oppmerksomheten hennes. Kvinnen støttet seg på en rullator, og på den hang det en stråhatt. Hun så ut til å være på vei mot bussholdeplassen som lå tretti meter lenger fremme på veien. Vera myste, men det hun så forandret seg ikke.

«Esther?» ropte hun og holdt hånden over øynene som beskyttelse mot solen. «Esther, stopp! Hvor skal du?»

Søsteren stanset og Vera pustet ut. Hun hadde bare tatt seg en tur. Men Esther snudde ikke. I stedet kikket hun bakover på bussen som akkurat svingte rundt svingen og kjørte i hennes retning. I et sekund møttes blikkene deres. Så økte Esther farten.

Kapittel 2

Vera trodde ikke sine egne øyne. Forsøkte Esther virkelig å stikke av fra henne? Uten å tenke seg om begynte hun å løpe nedover bakken som førte mot veien. Esther var nå ti meter fra holdeplassen, og bussen kom i rasende fart. Esther kastet flere blikk på Vera, men fortsatte hardnakket fremover. Jo fortere Vera løp, desto fortere så det ut til at søsteren skyndte seg.

«Esther, vent, dette er galskap!»

Søsteren var fremme ved bussholdeplassen og kastet stressede blikk mellom bussen og Vera. Men hun skulle vel ikke gå på bussen? Nei, det kunne hun bare ikke. Vera økte farten slik at grusen rullet under føttene og ble kastet opp mot buksebeina. Hun var fremme ved veien da bussen svingte inn på holdeplassen.

Det var bare noen få meter igjen da bussen blinket for å kjøre ut, og hun kunne ikke se om Esther sto igjen eller hadde gått på.

«Stopp!» ropte Vera, og nå begynte det å koke i årene. Hva var dette for noe påfunn? «Esther, hva gjør du?» skrek hun og nådde fram til bussen akkurat da den var på vei til å svinge ut.

«Vent! Vent!» Det var alt hun orket å få fram, for selv om hun var en meget kapabel kvinne som løftet vekter i ny og ne, i hvert fall hvis melkekartonger telte, var det lenge siden hun hadde trent kondisjon. Sjåføren ventet på henne, men så snart hun gikk på, ble dørene lukket bak henne. «Vent, jeg skal ikke være med.»

«Hva?» Bussjåføren stirret på henne. «Da må du gå av, jeg kjører nå.»

Vera tittet bak i bussen og fant Esther på et av setene der det var plass til fire. Søsteren forsøkte å gjøre seg så liten som mulig for ikke å bli sett, men det var vanskelig å gjemme bort rullatoren.

«Kom nå!» ropte Vera, men Esther stirret ut gjennom vinduet.

«Frue, hvis du ikke skal være med, må jeg be deg gå av.»

«Esther! Kom nå.»

Men Esther ble sittende.

Vera stønnet og gravde i lommene etter mynter å betale billetten med.

Bussjåføren protesterte, men Vera helte myntene i hånden hans og gikk fram til Esther. Hun viftet med neven mot søsteren, men da hun åpnet munnen for å si et sannhetens ord, krenget bussen til, og hun falt ned på setet. Hun forsøkte igjen, men i stedet for sinne boblet latteren fram. Esther så på henne med forbauset. Mer latter tok form til det verket i magen.

«Skjerp deg, Vera. Folk ser på», mumlet Esther og speidet urolig rundt seg.

Vera ristet av latter og tørket seg i øynene.

«Hva ler du av?» sa Esther.

«Åh.» En siste latter boblet opp til overflaten, og Vera la hånden over munnen for å hindre den. Hun ristet på hodet. «Av hvor dum jeg så ut da jeg løp etter deg. Hvis man kan kalle det å løpe. Jeg kan ikke huske sist jeg løp.»

«Antagelig for å skjelle ut Olof for noe han hadde gjort», mumlet Esther, noe som umiddelbart fikk latteren til å boble opp igjen.

Det var sant at Vera og naboen hadde hatt sine feider, men mange av dem hadde de løst i fjor sommer.

«Olof trenger du ikke å bekymre deg for, vi holder oss på hver vår kant.»

Like plutselig som latteren hadde kommet, forsvant den, og hun ble minnet på skrekken hun hadde følt da Esther ikke hadde vært på gårdsplassen.

Vera tok et bestemt tak i armen til søsteren. «Du holdt på å gi meg hjerteinfarkt da du bare forsvant. Jeg så for meg at du hadde forlatt meg og aldri ville komme tilbake. Dette var forferdelig.» Hun grøsset av ubehag. «Fy, den dagen må aldri komme.»

Esther svelget. «Jeg klarer meg», sa hun lavt, og selv om Vera nikket, visste hun jo at det ikke var sant.

«Jeg lot gjestene være helt alene på kaféen, det er best vi går av på neste holdeplass og drar tilbake.»

Vera strakte seg mot stoppknappen, da Esther slo bort hånden hennes.

«Nei.»

«Hva mener du med nei?»

Esther snudde seg mot Vera og så henne i øynene. «Dette er viktig for meg. Det er greit at du ikke hadde tid til å kjøre meg, men du kan ikke be meg om å snu. Du får dra tilbake alene.»

Vera sto stum et øyeblikk før hun klarte å svare.

«Ok. Greit. Gjestene klarer seg sikkert. Hvor skal vi?»

«Det får du snart se», sa Esther og begynte å se ut av vinduet igjen.

Det var alt annet enn et tilfredsstillende svar, og Vera måtte sette seg på hendene for å stoppe seg selv i å trykke på knappen og springe tilbake.

Bussen svingte ut på hovedveien som førte hele veien inn til Stockholm. Så langt skulle de vel ikke?

Vera studerte Esther. Vinteren hadde tæret på henne. Hun ville så gjerne si noe som fikk Esther til å føle seg bedre, men hun fant ikke ordene. Nå ønsket hun at Anamika hadde vært her. Som coach hadde hun evnen til å få dem til å åpne seg, og som venn ville hun ha sagt noe som hadde lettet på stemningen.

«Hva skrev Anamika?» spurte hun.

Esther trakk på skuldrene. «Ikke noe spesielt. Hun sa at hun skulle komme innom i sommer, så hun kommer nok når som helst.»

«Mm.» Vera vred på seg for å finne en god stilling. «Er vi fremme snart? Jeg får tresmak i baken av å sitte her.»

Esther hevet øyenbrynene, men det var også den eneste responsen Vera fikk. Hun sukket og bet tennene sammen.

Bussen kjørte i ytterligere ti minutter før Esther trykket på stoppknappen. Vera kunne ikke skjule lettelsen. Bussen stanset ved et jorde, noen hundre meter fra det lille sentrumet. Der lå det et rødt lite hus som Esther styrte skrittene mot. Selv om Vera hadde kjørt denne veien hundrevis av ganger, hadde hun aldri lagt merke til dette huset.

«Hvem bor her?» spurte Vera, men Esther banket på uten å svare.

En kvinne i 40-årsalderen åpnet, og en duft av røkelse kom sigende ut gjennom døråpningen. Kvinnen var kledd i jeans og en hvit t-skjorte med et fargerikt trykk på brystet. Det blonde håret var satt opp i en høy hestehale, og blå øyevipper fremhevet øynene.

«Velkommen», sa hun og smilte bredt, som om hun visste nøyaktig hvem de var.

«God dag», sa Esther. «Unnskyld at vi er litt sene.»

«Ingen fare, det er tid nok. Kom inn.»

Vera tok tak i armen til Esther.

«Vent», hvisket hun. «Kjenner du henne?»

Kvinnen strakte fram hånden. «Elise heter jeg og er medium. Det er rom for deg også om du vil bli spådd?»

Vera mistet pusten av forskrekkelse.

«Virkelig ikke», fikk hun fram og la armene i kors for ikke å komme i skade for å gå med på noe ved å håndhilse.

Kvinnen smilte. «Du vil kanskje ha en kopp kaffe mens du venter?»

«Hvor lang tid tar dette, egentlig?»

«Så lenge det trengs.»

Vera ville skrike som et trassig barn, men nøyde seg med å bite tennene sammen. «En kopp kaffe blir bra, takk.» Hun ga Esther et strengt blikk. «Hvis du ikke er tilbake om en halvtime, ringer jeg politiet.»

Esther klappet Vera på armen og smilte svakt. Vera så at hun hadde tårer i øynene, og det stakk i hjertet.

Spåkonen kom ut med en keramikkopp som så håndlaget ut, og rakte den til Vera. Varm damp steg opp fra kaffen. Et kort sekund lurte Vera på om kvinnen hadde hatt en eller annen mystisk røkelse i drikken. Før hun rakk å spørre, forsvant kvinnen inn i huset sammen med Esther.

Vera nippet til kaffen og så på klokken. Det hadde gått tjuefem minutter siden hun forlot kaféen i all hast, og ti minutter siden døren ble lukket foran henne. Fluene levde nok glade dager på restene der hjemme. Hva ville gjestene si til at hun bare forsvant sånn? Og tenk om det kom nye gjester, for et førsteinntrykk de ville få?

Da det hadde gått ytterligere ti minutter, hadde Vera drukket opp kaffen og var nær ved å ringe politiet. Da åpnet døren seg endelig, og Esther kom ut. Øynene hennes var røde, og Vera ville virkelig ta et alvorsord med kvinnen for å ha gjort Esther opprørt.

«Dette var fantastisk», hvisket Esther til Vera og snudde seg mot kvinnen. «Takk, snille du.» Hun tok hendene hennes og klemte dem. «Så mange svar jeg fikk.»

Kvinnen smilte. «Du vet hva du skal gjøre», sa hun og snudde seg mot Vera. Hun smilte søtt, og Vera rynket på nesen.

«Var kaffen god?» sa kvinnen og strakte seg etter koppen.

«Den dugde», sa Vera, men kvinnen så ikke ut til å høre etter, i stedet tittet hun dypt konsentrert ned i koppen. Vera snudde seg mot Esther med et spørrende blikk, men søsteren bare trakk på skuldrene.

«Får jeg si hva jeg ser?» spurte kvinnen til slutt.

Vera fnøs. «Nei, du! Du får ingen penger av meg for å si hva jeg har i kaffekoppen min. Det kan jeg fortelle deg helt gratis. Det er kaffegrut.»

Kvinnen smilte, og det smilet begynte å gå Vera på nervene. «Det finnes mer om man ser nøye etter.»

Vera fnøs. «Sier du det? Ok, kom med det, hvor mye fremgang og rikdom ser du?»

Kvinnen vred på koppen en runde, og et sorgfullt drag kom til syne i ansiktet hennes.

«Jeg ser ensomhet. Og kjærlighet.» Stemmen ble lys. «Oj, oj, så mye kjærlighet er det lenge siden gruten har vist. Har du noen spesiell i livet ditt? En kjæreste?»

«Nei, vet du hva, det har jeg ikke, og jeg vil ikke ha noen heller!»

«Mm, det er derfor det er mørkt her oppe.» Kvinnen pekte på kanten av kaffekoppen, men uansett hvor mye Vera stirret, så hun ingenting annet enn kaffeflekker. «Her under finnes det mye kjærlighet, men bare om du er villig til å ta imot den. Da kreves det at du slipper taket i en person – og viktigst av alt, at du våger å åpne deg for en annen. Noen ganger har vi vanskeligheter med å slippe taket i noen fra fortiden. En første kjærlighet som ikke fikk sin sjanse.»

«Jaha, hvem skulle det være? Sier gruten det?»

Kvinnen ristet på hodet. «Dessverre, gruten snakker ikke på den måten.»

«Nei vel?» sa Vera overdrevent sarkastisk. «Jeg som trodde den formet bokstaver.»

Spåkonen smilte. «Jeg håper du vil tillate deg selv å føle tillit til et annet menneske, kanskje til og med å bli forelsket og elske igjen.»

«Det håper du? Da håper jeg at du har annet du kan sette ditt håp til.» Vera snudde hodet mot veien, der den befriende lyden fra en buss hørtes.

«Kom nå, Esther, bussen er her.»

«Her», sa spåkonen og rakte koppen til Vera. «Behold den som en påminnelse.»

Vera snerpet sammen munnen. «Takk, da.» Noen påminnelse hadde hun ikke behov for, men derimot en ekstra kopp.

Esther takket kvinnen nok en gang, og Vera hørte hvordan hun ba om unnskyldning for søsteren sin, noe som fikk Vera til å fnyse.

De rakk bussen uten å løpe denne gangen. Esthers øyne glitret da de satte seg ved siden av hverandre og var på vei tilbake.

«Så det var dette du hadde det så travelt med? Penger ut av vinduet», mutret Vera og ristet på hodet. Esther tok tak i armen hennes.

«Forstår du ikke hva hun så? Du må kontakte ham!»

«Hvem?»

«Erland, selvfølgelig! Det er ham hun mener, personen fra fortiden som kan gi deg masse kjærlighet.»

«Tuller du? Erland har ikke vært på besøk en eneste gang siden vi åpnet. Ikke en eneste gang siden han stakk for 40 år siden, om vi skal være nøyaktige. Den kjærligheten er forbi for lenge siden.»

«Ikke si det», sa Esther. «Kan du ikke ta kontakt med ham? Dere kjøpte tross alt gården sammen, og den gang var han minst like ivrig som du etter å starte kafé. Jeg er sikker på at han har lyst til å se at drømmen ble oppfylt.»

Vera så ut gjennom vinduet, og selv om hun kjempet imot, gikk tankene til Erland. De hadde hatt et kjærlighetsforhold som hadde endt i sorg i forbindelse med at Esther flyttet inn på gården.

«Da ville han ha kommet allerede», sa hun. «Jeg tenker ikke å be på mine bare knær.»

Esther så ned på hendene sine og pirket på kjolestoffet. «Jeg holder bare ikke ut at det er jeg som er årsaken til at det ble slutt.»

«Slutt, det var ikke sånn», sa Vera og knep øynene sammen. «Livet blir som det blir.»

Hun så ut på trærne som svaiet forbi vinduet, og svelget. Det var ikke på grunn av Esther at Erland hadde forlatt gården, men på grunn av Vera og det hun hadde gjort. Men det ville hun aldri innrømme, selv om Esther tok på seg skylden. Aldri i livet om det skulle komme fram, det hadde hun lovet seg selv for lenge siden. Sannheten ville ødelegge alt.

